钦定古今图书集成/明伦汇编/官常典/第251卷 > 《赠张相镐》〈时逃难在宿松山中〉李白
## 钦定古今图书集成/明伦汇编/官常典/第251卷 > 《赠张相镐》〈时逃难在宿松山中〉李白

神器难窃弄，天狼窥紫宸。六龙迁白日，四海暗胡尘。
昊穹降元宰，君子方经纶。澹然养浩气，欻起持大钧。
秀骨象山岳，英谋合鬼神。佐汉解鸿门，兴唐为后身。
拥旄秉金钺，伐鼓乘朱轮。虎将如雷电，总戎向东巡。
诸侯拜马首，猛士骑鲸鳞。泽被鱼鸟悦，令行草木春。
逢圣不失时，建功及良辰。丑虏安足纪，可贻帼与巾。
倒泻溟海珠，尽为入幕珍。冯异献赤伏，邓生倏来臻。
庶同昆阳举，再睹汉仪新。昔为管将鲍，中奔吴隔秦。
一生欲报主，百代期荣亲。其事竟不就，哀哉难重陈。
卧病宿松山，苍茫空四邻。风云激壮志，枯槁惊常伦。
闻君自天来，目张气益振。亚夫得《剧孟》，七国空无人。
扪虱对桓公，愿得论悲辛。大块方噫气，何辞鼓青𬞟。
斯言傥不合，归老汉江滨。